അക്ഷരമുറ്റം ഉണര്ന്നു, നീണ്ട ഇടവേളയ്ക്കു ശേഷം പാലാ: ഒന്നരവര്ഷക്കാലത്തെ ഇടവേളയ്ക്കു ശേഷം അക്ഷരമുറ്റം ഉണര്ന്നു. സ്കൂളുകളില് വിവിധ പരിപാടികളോടെ പ്രവേശനോത്സവങ്ങള് സംഘടിപ്പിച്ചു. പൂക്കളും ബലൂണുകളും തോരണങ്ങളും ചാര്ത്തി സ്കൂളുകള് അണിയിച്ചൊരുക്കിയിരുന്നു. ഓണ്ലൈന് ക്ലാസുകളിലൂടെ അധ്യാപകരെയും സ്കൂളുകളും ഏറെ നാളുകള് കണ്ട നവാഗതരായ കുരുന്നുകള്ക്ക് സ്വീകരണവും പ്രവേശനോത്സവവും നവ്യാനുഭമായിരുന്നു. കുട്ടികളെ അധ്യാപകരും സ്കൂള് മാനേജ്മെന്റ് അംഗങ്ങളും മിഠായികളും മധുരപലഹാരങ്ങളും നല്കി സ്വീകരിച്ചു. സര്ക്കാര് നിര്ദേശങ്ങള് പൂര്ണമായും പാലിച്ചായിരുന്നു പ്രവേശനോത്സവങ്ങള് സംഘടിപ്പിത്. പുതുവേലി: ഗവ. ഹൈസ്കൂളില് നാട്ടുകാരുടെയും വിദ്യാഭ്യാസ വകുപ്പിന്റെയും ആഭിമുഖ്യത്തിലാണ് പ്രവേശനോത്സവം നടന്നത്. പുതുവേലി ടൗണില് നിന്നും സ്കൂളിലേക്ക് ഘോഷയാത്ര നടന്നു. നവാഗതരും പൂര്വവിദ്യാര്ഥികളും നാട്ടുകാരും രക്ഷകര്ത്താക്കളും ജനപ്രതിനിധികളും പങ്കെടുത്തു. സ്കൂളില് നടന്ന പൊതുസമ്മേളനം തോമസ് ചാഴികാടന് എംപി ഉദ്ഘാടനം ചെയ്തു. വെളിയന്നൂര് പഞ്ചായത്ത് പ്രസിഡന്റ് സണ്ണി പുതിയിടം അധ്യക്ഷത വഹിച്ചു. ജില്ലാ പഞ്ചായത്തംഗം പി.എം. മാത്യു മുഖ്യാതിഥിയായി. പ്രതിഭാ പോഷണ പരിപാടിയുടെ മാര്ഗരേഖ മാരിവില്ല് ബ്രോഷര് കോട്ടയം വിദ്യാഭ്യാസ ഉപഡയറക്ടര് എന്. സുജയ പ്രകാശനം ചെയ്തു. പാലാ: സെന്റ് മേരീസ് ഗേള്സ് ഹയര് സെക്കന്ഡറി സ്കൂളില് കുട്ടികള്ക്കു വര്ണാഭമായ സ്വീകരണം നല്കി. സ്കൂളും ക്ലാസ് മുറികളും വര്ണക്കടലാസുകളും ബലൂണുകളും കൊണ്ട് അലങ്കരിച്ചിരുന്നു. ആദ്യമായി സ്കൂളുകളെത്തിയ കുരുന്നുകള്ക്ക് മധുരപലഹാരങ്ങളും വിതരണം ചെയ്തു. പിടിഎ പ്രസിഡന്റ് പാട്രിക് ജോസഫ് അധ്യക്ഷത വഹിച്ച യോഗത്തില് ഹെഡ്മിസ്ട്രസ് സിസ്റ്റര് ലിസ്യു ജോസ്, ഫാ. സെബാസ്റ്റ്യന് മാപ്രക്കരോട്ട്, സിജു ജോസഫ്, ജോസഫ് വിശാഖ്, സിസ്റ്റര് അര്ച്ചന, അഞ്ചു എസ്. നായര് എന്നിവര് പ്രസംഗിച്ചു. കുട്ടികളുടെ വിവിധങ്ങളായ കലാപരിപാടികള് ചടങ്ങിനു മോടികൂട്ടി. പാലാ: മേരിമാതാ പബ്ലിക് സ്കൂളില് നടന്ന പ്രവേശനോത്സവം കുരുന്നുകള്ക്ക് പുത്തന് അനുഭവമായി. പ്രിന്സിപ്പലിന്റെ നേതൃത്വത്തില് അധ്യാപകര് സ്കൂളിന്റെ ഗേറ്റില് നിരനിരയായി നിന്നാണ് മിഠായികളും മധുരവും നല്കി കുരുന്നുകളെ സ്വീകരിച്ചത്. സ്കൂള് അങ്കണത്തില് പ്രത്യേകം തയാറാക്കിയ കസേരകളിലാണ് കുട്ടികളെ ഇരുത്തിയത്. പ്രവേശനോത്സവം മുനിസിപ്പല് കൗണ്സിലര് ബിജി ജോജോ ഉദ്ഘാടനം ചെയ്തു. പരിപാടികള്ക്ക് സിസ്റ്റര് ലിസി ജോസ്, വൈസ് പ്രിന്സിപ്പല് സിസ്റ്റര് മെല്വിന്, അധ്യാപകരായ ബെറ്റി, ജാന്സി, സിസ്റ്റര് റോസിലിന് എന്നിവര് നേതൃത്വം നല്കി. ചെമ്മലമറ്റം: ഒന്നര വര്ഷത്തിനു ശേഷം വിദ്യാലയം വീണ്ടും തുറന്നപ്പോള് നിറ സന്തോഷത്തോടെ വന്ന വിദ്യാര്ഥികള്ക്കു വേറിട്ട സ്വീകരണമൊരുക്കി ചെമ്മലമറ്റം ലിറ്റില് ഫ്ളവര് ഹൈസ്കൂള്. സ്കൂള് കവാടത്തില് എത്തിയ വിദ്യാര്ഥികളെ നിറപറയും നിലവിളക്കും ഒരുക്കി ഹെഡ്മാസ്റ്റര് സാബു മാത്യു പതിപ്പള്ളിയുടെ നേതൃത്വത്തില് അധ്യാപകര് എതിരേറ്റു. പഞ്ചായത്ത് പ്രസിഡന്റ് വിജി ജോര്ജ്, ആരോഗ്യവിദ്യാഭ്യാസ സ്റ്റാന്ഡിംഗ് കമ്മിറ്റി ചെയര്മാന് ഷെറിന് പെരുമാംകുന്നേല്, വാര്ഡ് മെംബര് രമേശ് ഇലവുങ്കല്, പിടിഎ പ്രസിഡന്റ് ഷെറിന് തയ്യില് എന്നിവരും വിദ്യാര്ഥികളെ സ്വീകരിക്കാനെത്തിയിരുന്നു. സ്കൂളിലെ അധ്യാപകര് പുറത്തിറക്കിയ പ്രവേശന ഗാനത്തോടെയായിരുന്നു പ്രവേശനോത്സവം ആരംഭിച്ചത്. മണിയംകുന്ന്: നൂതനമായ രീതിയില് കുട്ടികളെ വരവേറ്റ് മണിയംകുന്ന് സെന്റ് ജോസഫ്സ് യുപി സ്കൂള്. വെല്നസ് കോര്ണര്, വിത്തുവണ്ടി, ഐസ് ബ്രേക്കിംഗ് സെക്ഷന്, ചിത്രശാല, ഊട്ടുപുര എന്നീ അഞ്ച് വേദികളിലൂടെ കയറിയിറങ്ങിപ്പോയതു കുട്ടികള്ക്കു നവ്യാനുഭവമായി. ഐസ് ബ്രേക്കിംഗ് സെക്ഷനില് മാനസികോല്ലാസം നല്കുന്ന രീതിയിലുള്ള കളികളും ആഘോഷങ്ങളുമായി മുന്നോട്ടുനീങ്ങി. സ്കൂളില്നിന്ന് പോകുമ്ബോഴും കുട്ടികള് ശ്രദ്ധിക്കേണ്ട കാര്യങ്ങളെക്കുറിച്ച് ആരോഗ്യ ബോധവത്കരണവും നടത്തി. വിത്തുവണ്ടിയില് കുട്ടികള്ക്ക് എല്ലാവര്ക്കും വിത്തും വിത്തുപേനയും നല്കി. ചിത്രശാലയില് കുട്ടികളെ സാങ്കേതികവിദ്യയുടെ മാസ്മരിക ലോകത്തേക്കു കൂട്ടിക്കൊണ്ടു പോയി. അങ്ങനെ ഓരോ കൗണ്ടറിലും കയറിയിറങ്ങി വരുന്ന കുട്ടികളെ ഊട്ടുപുരയില് കാത്തിരുന്നത് സ്വാദിഷ്ടമായ ബിരിയാണി ആയിരുന്നു. കുട്ടികളുടെ ഈ വിസ്മയ ലോകത്തില് പങ്കുചേരാന് ജനപ്രതിനിധികളായ പൂഞ്ഞാര് പഞ്ചായത്ത് പ്രസിഡന്റ് ഗീതാ നോബിള്, ബ്ലോക്ക് മെംബര് അജിത്കുമാര്, തോമസുകുട്ടി കണിയാപുരയിടം, ഉഷാകുമാരി, ആരോഗ്യപ്രവര്ത്തകര്, മാനേജര് ഫാ. സിറിയക് കൊച്ചുകൈപ്പട്ടിയില്, പിടിഎ എക്സിക്യൂട്ടീവ് മെംബേഴ്സ്, ഹെഡ്മിസ്ട്രസ്, അധ്യാപകര് എന്നിവരുമുണ്ടായിരുന്നു. പ്രവിത്താനം: സെന്റ് അഗസ്റ്റിന്സ് എല്പി സ്കൂളിലെ പ്രവേശനോത്സവം വര്ണാഭമായി. സ്കൂളിലെത്തിയ നവാഗതരായ കുട്ടികള്ക്കെല്ലാം കത്തിച്ച വിളക്കുകള് നല്കിയാണ് സ്കൂള് മാനേജര് ഫാ. ജോര്ജ് വഞ്ചിപ്പുര സ്വീകരിച്ചത്. കൊടിതോരണങ്ങളാല് അലങ്കരിച്ച ക്ലാസ് മുറികളില് സ്വന്തം പേര് എഴുതി വച്ചിരുന്ന സ്ഥാനങ്ങളിലേക്ക് അധ്യാപകര് ക്ഷണിച്ചിരുത്തി. പിടിഎ പ്രസിഡന്റ് ബിജു കണ്ടത്തില്, ഹെഡ്മിസ്ട്രസ് ലവ്ലി വര്ഗീസ് എന്നിവര് സമ്മാനപ്പൊതികളും നല്കി. ഓണ്ലൈന് ക്ലാസിലൂടെ പഠിച്ച പല കാര്യങ്ങളും കലാപരിപാടികളായി കുട്ടികള് അവതരിപ്പിച്ചത് മാതാപിതാക്കള്ക്കും കൗതുക കാഴ്ചയായി. പഞ്ചായത്ത് പ്രസിഡന്റ് മഞ്ജു ബിജു, വാര്ഡ് മെംബര് സ്മിത ഗോപാലകൃഷ്ണന് എന്നിവരും കുട്ടികളുടെ സന്തോഷത്തില് പങ്കുചേരാന് സ്കൂളിലെത്തിയിരുന്നു. എംപിടിഎയുടെ നേതൃത്വത്തില് ചിക്കന് ബിരിയാണി തയാറാക്കി നല്കി. കടനാട്: വിസ്മയഭരിതരായി സ്കൂളിലേക്ക് കടന്നുവന്ന വിദ്യാര്ഥികളെ കടനാട് സെന്റ് സെബാസ്റ്റ്യന്സ് ഹയര് സെക്കന്ഡറി സ്കൂളില് കോവിഡ് മാനദണ്ഡങ്ങള് പാലിച്ച് അധ്യാപകര് ഒന്നുചേര്ന്ന് കരുതലോടെ സ്വീകരിച്ചു. ഓരോ കുട്ടിക്കുമായി ക്രമീകരിച്ചിരിക്കുന്ന നിര്ദിഷ്ട ഇരിപ്പിടത്തിലേക്ക് സ്കൗട്ട് ആന്ഡ് ഗൈഡ് കുട്ടികള് സ്കൂള് സ്വപ്നവുമായി കടന്നുവന്ന സുഹൃത്തുക്കളെ ആനയിച്ചത് നവ്യാനുഭവമായി. സ്കൂള് മാനേജര് ഫാ. അഗസ്റ്റിന് അരഞ്ഞാണി പുത്തന്പുരയില് പ്രവേശനോത്സവ സന്ദേശവും സ്കൂള് വെഞ്ചരിപ്പും നടത്തി. പ്രിന്സിപ്പല് റെജി കെ. മാത്യു, ഹെഡ്മാസ്റ്റര് സജി തോമസ് തുടങ്ങിയവര് പ്രസംഗിച്ചു. വിഭവ സമൃദ്ധമായ ഉച്ചഭക്ഷണത്തോടെ പ്രവേശനോത്സവം അവസാനിച്ചു. പൂഞ്ഞാര്: സെന്റ് ആന്റണീസ് ഹയര് സെക്കന്ഡറി സ്കൂളിലെ നവീകരിച്ച യുപി ബ്ലോക്ക് പ്രവേശനോത്സവ ദിനം കുട്ടികള്ക്കായി തുറന്നു നല്കി. വെഞ്ചരിപ്പുകര്മം പ്രൊവിന്ഷ്യാള് ഫാ. ജോര്ജ് ഇടയാടിയില് സിഎംഐ നിര്വഹിച്ചു. തുടര്ന്നു നടന്ന പ്രവേശനോത്സവം കോര്പറേറ്റ് മാനേജര് ഫാ. ജോസുകുട്ടി ഐക്കരപ്പറമ്ബില് സിഎംഐ ഉദ്ഘാടനം ചെയ്തു. സ്കൂള് മാനേജര് ഫാ. ചാണ്ടി കിഴക്കയില് സിഎംഐ, ഫാ. ഈപ്പന് ഏര്ത്തയില് സിഎംഐ, പ്രിന്സിപ്പല് ബെന്നി തോമസ്, ഹെഡ്മാസ്റ്റര് കെ.എ. ടോം, വാര്ഡ് മെംബര് അനില്കുമാര് മഞ്ഞപ്ലാക്കല്, പിടിഎ പ്രസിഡന്റ് എം.സി. വര്ക്കി മുതിരേന്തിക്കല്, എംപിടിഎ പ്രസിഡന്റ് ആഷ ജോസ്, അധ്യാപക പ്രതിനിധി ജെസി സൈമണ് എന്നിവര് പ്രസംഗിച്ചു. കുട്ടികള്ക്കു മധുര പലഹാരങ്ങളും വിതരണം ചെയ്തു. മോനിപ്പള്ളി: ഹോളിക്രോസ് ഹൈസ്കൂളില് പ്രവേശനോത്സവം നടത്തി. മാനേജര് ഫാ. കുര്യന് തട്ടാര്കുന്നേല് ഉദ്ഘാടനം ചെയ്തു. പിടിഎ പ്രസിഡന്റ് റോയി പി. ജേക്കബ്, പഞ്ചായത്തംഗം ശ്രീനി തങ്കപ്പന്, ശാന്തി സജി, ഹെഡ്മാസ്റ്റര് എ.യു. സ്റ്റീഫന് എന്നിവര് പ്രസംഗിച്ചു.